b'\n_START_ARTICLE_\nAker (bog)\n_START_SECTION_\nUpodabljanje\n_START_PARAGRAPH_\nAker se je sprva upodabljal kot torzo le\xc5\xbee\xc4\x8dega leva s \xc5\xa1iroko odprtim gobcem. Kasneje so ga upodabljali kot zdru\xc5\xbeena torza dveh levov, ki gledata v nasprotni smeri._NEWLINE_Od Srednjega kraljestva dalje so ga  upodabljal kot par levov dvoj\xc4\x8dkov z imenoma Duaj - v\xc4\x8deraj in Sefer \xe2\x80\x93 jutri. Boga so zato pogosto imenovali \xc2\xbbOn, ki gleda naprej in nazaj\xc2\xab.  \xc4\x8ce so ga upodobili kot par sede\xc4\x8dih levov, so mednju postavili hieroglifski znak za obzorje (dve zdru\xc5\xbeeni gori)  in son\xc4\x8dni disk. _NEWLINE_Kasneje so ga upodabljali tudi kot zdru\xc5\xbeena torza dveh sfing s \xc4\x8dlove\xc5\xa1kima glavama.\n_START_SECTION_\nKult\n_START_PARAGRAPH_\nAker se je prvi\xc4\x8d pojavil v obdobju Prve dinastije med vladavino faraonov Hor Ahe in Djera. Na nedokon\xc4\x8dani okrasni paleti v Djerjevi grobnici v Abidosu je Aker upodobljen kot lev, ki po\xc5\xbeira tri srca. Njegovo glavno kultno sredi\xc5\xa1\xc4\x8de ni znano. Njegova popolna mitolo\xc5\xa1ka vloga je prvi\xc4\x8d v celoti opisana v  piramidnih besedilih faraona Tetija.\n_START_SECTION_\nMitologija\n_START_PARAGRAPH_\nAker je bil sprva opisan kot eden od bogov podzemlja, ki \xc4\x8duva \xc2\xbbvrata tamkaj\xc5\xa1njega mesta\xc2\xab. Pokojne  vladarje je varoval  pred tremi demonskimi ka\xc4\x8dami: Hemtet, Ikeru and Jagu. Pokojnika je obdal s samim seboj in ga s tem za\xc5\xa1\xc4\x8ditil pred strupeno sapo ka\xc4\x8djih demonov.  Drug bog podzemlja, ki se je pridru\xc5\xbeil Akerju in mu pomagal, je bil Geb. Akeja so s tem povezovali z Gebom, v drugih \xc4\x8darobnih formulah in molitvah pa so ga povezovali s Setom in ga celo imeli za Setovo \xc5\xbeival. Ta povezava je zelo zanimiva, ker je bil Set bog vetra in ne podzemlja. _NEWLINE_V slavnih sarkofa\xc5\xa1kih besedilih iz Srednjega kraljestva je Aker nadomestil boga Kertija in postal \xc2\xbbRajev brodnik na njegovi no\xc4\x8dni barki\xc2\xab. Boga sonca je varoval na njegovem no\xc4\x8dnem potovanju skozi podzemne votline. V Knjigi mrtvih je celo rodil boga Keprija \xe2\x80\x93 mlado vzhajajo\xc4\x8de sonce v obliki skarabeja, potem ko je njegov sarkofag varno prenesel skozi podzemne votline.  Na drugih podzemnih prizorih Aker nosi Rajevo no\xc4\x8dno barko. Na potovanju, na katerem so Akerja prosili, naj truplo mrtvega Ozirisa skrije v svoj trebuh, je Akerja varoval bog Geb._NEWLINE_Na ve\xc4\x8d napisih, stenskih slikah in reliefih je Aker zvezan s severnim in zahodnim  obzorjem in s svojim telesom tvori mitolo\xc5\xa1ki most med obzorjema.  Nekatera sarkofa\xc5\xa1ka besedila v grobnicah Ramzesa IV., D\xc5\xbeedkonsuiusanka in Pediamenopeta opisujejo, da son\xc4\x8dni bog Ra potuje skozi podzemlje \xc2\xbbkot  je potoval Apep skozi  Akerjev trebuh, ko ga je razsekal Set\xc2\xab. V tem opisu zgleda Aker kot nakak\xc5\xa1no poosebljenje samega podzemnega sveta.'